Papersnake/gushiwen huggingface dataset:
自君之出矣三首
薛嵎（宋代）

自君之出矣，泪对花枝洒。
风窗挑夜灯，心在无油泻。
湖西杂感诗
释智圆（宋代）

看云静放支公鹤，临水闲观惠子鱼。
窗下寂寥何所有，竺干经卷仲尼书。
别潜庵源禅师
释德洪（宋代）

宝公禁锁寻常事，形如聚墨非实然。潜庵去眼十五白，再见敬仰加拳拳。

黄龙今代南阳老，而公不减真耽源。眉须俱荒气深稳，幻灭都尽光浑圆。

公登八十我才半，道义乃尔相忘年。西山无时渡漳水，洞壑俨在眉目前。

祝公勿学亮座主，兴来径往呼不旋。
黄石还渔溪寄刘九四首
陈藻（宋代）

老去今秋迹转孤，怜君幼女似童乌。
穷通何事关渠甚，便问明朝有试无。
金缕曲 蛟桥月夜
吴曹直（清代）

横压双溪转。记相传、赤乌年代，斯桥初建。罨画云山佳丽甚，正是六朝阳羡。

其下有，流澌清浅。夹岸红楼灯火夜，恰如霜、古月当头现。

想曾照，国山县。

星霜忽易寒芦卷。认空潭、老蛟潜处，沧桑几变。百怪鱼龙消匿尽，冷落孝候祠殿。

只皓魄，依然一片。照彻兴衰同逝水，更照来、虹影澄如练。

圆似镜，挂波面。
送友人归山歌二首（离骚题作山中人）
王维（唐代）

山寂寂兮无人，又苍苍兮多木。群龙兮满朝，

君何为兮空谷。文群和兮思深，道难知兮行独。

悦石上兮流泉，与松间兮草屋。入云中兮养鸡，

上山头兮抱犊。神与枣兮如瓜，虎卖杏兮收谷。

愧不才兮妨贤，嫌既老兮贪禄。誓解印兮相从，

何詹尹兮何卜。

山中人兮欲归，云冥冥兮雨霏霏。水惊波兮翠菅蘼，

白鹭忽兮翻飞，君不可兮褰衣。山万重兮一云，

混天地兮不分。树晻暧兮氛氲，猿不见兮空闻。

忽山西兮夕阳，见东皋兮远村。平芜绿兮千里，

眇惆怅兮思君。
赠晦叔秀才二首
释昙华（宋代）

处世从教眼似眉，自然心地绝支离。
翻身更透龙门浪，头角峥嵘宇宙低。
偈
曾开（宋代）

咄哉瞎驴，丛林妖孽。震地一声，天机漏泄。有人更问意如何，拈起拂子劈口截。
奉陪舅丈祠书彦平主簿兄游慧聚终日小饮上方
仲并（宋代）

凭高情不浅，尽日倚胡床。
云散他山雨，风来古殿香。
一川横晚照，重阁枕秋光。
欲写无穷意，诗凡不擅场。
次韵祷雪有感
苏颂（宋代）

终过元朝欲首春，条风先度海东门。
寒凝一雨成飞雪，泰长三阳应上坤。
疵沴渐消和气满，咏歌频发味言温。
人情共喜年光好，不向樽前未易论。
送传一新西上
王迈（宋代）

此去兰宫好策勋，子行真足张吾军。
大鹏怒奋溟南翼，骏马鸣惊冀并群。
直要安排医国策，不徒戏作送穷文。
逢人有问狂生者，为说忧时已白纷。
次陈彦博编修雨中见怀
周棐（元代）

泽国仍多雨，溪流没两涯。墟烟迷小市，泥草乱空阶。

蕴藉诗中意，苍茫病里怀。明朝晴色好，对话两情谐。
潜园嘉荫轩分咏春暝曲 
徐嘉干（清代）

绿杨垂鬟下拖地，暝色春融土膏腻。烟云过眼收玉京，帘前燕落相思泪。

檐铃细语春眠回，扑蝶听鹂醉未归。园扉斜开石泉冷，笛韵幽扬出苔井。

片月当空挂一钩，杏花楼畔涵人影。
送刘比部
梅尧臣（宋代）

青山夜来雨，溪水已潺湲。
侵晓桂旗动，伤离苹渚前。
百壶临祖道，两桨破春烟。
旧业西河上，归心向日边。
秋郊有怀四首 其三
陆游（宋代）

楚人固多孱，妄谓秋可悲。宁知河岳间，气俗乐此时。

壮士鸣雕弓，健马嚼枯萁。日驰三百里，榆关赴战期。

阵云压龙庭，杀气摇参旗。炽火燎狐兔，倒泻黄金卮。

勒铭燕然石，千载镇胡儿。安能空山里，冻研哦清诗。
清明展先府君墓 其三
屈大均（明代）

报国无三略，违亲有五年。空将禾黍泪，滴向蓼莪篇。

海阔迷龙驭，山长断马鞭。茫茫移孝日，难别此黄泉。
还返释言 其四
薛季宣（宋代）

接竹引岩泉，远在寒谷幽。然炬火其端，高飞北山头。

可以活三军，梅林意悠悠。倒置未为戾，见之复何求。
戴光弓
元稹（唐代）

潞府筋角劲，戴光因合成。因君怀胆气，赠我定交情。
不拟闲穿叶，那能枉始生。唯调一只箭，飞入破聊城。
南乡子 雄溪九日
易顺鼎（清代）

人影瘦于秋。和雨和风共一楼。难得尊前开口笑，都休。

醉把黄难插满头。

佳节尚淹留。听雁青篷昨夜舟。重向东篱寻旧梦，悠悠。

病蝶寒螀各自愁。
烛影摇红·波影翻帘
贺铸（宋代）

波影翻帘，泪痕凝蜡青山馆。故人千里念佳期，襟佩如相款。

惆怅更长梦短。但衾枕、余芬剩暖。半窗斜月，照人肠断，啼乌不管。
舂陵山中作写寄孔海翁
戴复古（宋代）

昨日分携后，回头望竹关。
相亲唯白水，所见但青山。
云近人家远，苔生石径斑。
闻钟知有寺，又在渺茫间。
落花
严恽（唐代）

春光冉冉归何处，更向花前把一杯。
尽日问花花不语，为谁零落为谁开。
戏呈吴冯
皎然（唐代）

世人不知心是道，只言道在他方妙。

还如瞽者望长安，长安在西向东笑。
问源草庐咏 其六 柳汀渔火
王颖锐（清代）

点点白于星，湖光暗柳汀。断桥穿苇港，缺岸照柴扃。

明灭听行蟹，高低看聚萤。老渔偏罢钓，买酒过旗亭。
笑
晁说之（宋代）

笑乐真情岂可无，乐而不笑是何拘。
日中无事逢棋局，春後有何兼酒壶。
轻侠儿前抚手掌，滑稽传後抚髭须。
江南陆后还安否，乞与筇枝使自扶。
琐窗寒（和巽吾闻莺）
刘辰翁（宋代）

嫩绿如新，娇莺似旧，今吾非故。空山过雨，睍完留春春去。似尊前曲曲阳关，行人回首江南处。漫停云低黯，征衫憔悴，酒痕犹污。

欲语。浑未住。记匹马经行，风林烟树。家山何在，想见绿窗啼雾。又何堪满目凄凉，故园梦里能归否。但数声、惊觉行云，重蕧

最是一人称好处。昨日小春留得住。梅花信信望东风，须待公归香满路。年时今已度。长是巴山深夜雨。宣又召，凯还簇簇，要见寿觞举。

扫尽窝蜂闲绣斧。叠鼓春声欢岁暮。燕台剑履趣锋车，银信低低传好语。紫貂裘脱与。肘印累累映三组。但重省，西来斗水，忘却爱卿取。
人日寄云绿萝
邝露（明代）

官柳弄新黄，宫梅竞晓妆。未忘窥宋玉，讵肯嫁王昌。

云靸通鳷鹊，金衣织凤凰。自惭承弁鬓，不觉有微霜。
斋宫尚有残雪思作学士时摄事于此尝有闻莺诗寄原父因而有感四首
欧阳修（宋代）

雪压枯条脉未抽，春寒憀慄作春愁。却思绿叶清阴下，来此曾闻黄栗留。
孙氏封禅碑如囤俗呼囤碑
释居简（宋代）

拆裂金刀地，三分得一分。干戈未奠枕，封禅已刊文。

符瑞规前谬，勋劳诧后闻。水中龙欲下，矫首蜀江濆。
赠吴王
元顺帝（元代）

金陵使者过江来，漠漠风烟一道开。王气有时还自息，皇恩无处不周回。

莫言率土皆王化，且喜江南有俊才。归去丁宁频属付，春风先到凤皇台。
咏竹
韦骧（宋代）

此君坚直本天然，岂学妖花艳主轩。筠带轻霜凝不落，干磋圆玉碧无痕。

非春长自繁枝叶，有地终须大本根。谁为裁音荐清庙，定胜嘉木就牺樽。
皖口值区启图出宰当阳
邝露（明代）

微官君自去，楚水日遥遥。紫盖新花县，当阳旧阪桥。

荆吴中酒别，南北断蓬飘。郢曲高难和，非君莫见招。
郊园即事
王勃（唐代）

烟霞春旦赏，松竹故年心。
断山疑画障，悬溜泻鸣琴。
草遍南亭合，花开北院深。
闲居饶酒赋，随兴欲抽簪。
和周次公韵送郑恭叔城南并简次公
陈文蔚（宋代）

三十年前识雅容，蹉跎人事各成翁。
而今头白灯明里，有酒何妨一醉红。
赠徐十三明经时栋四章 其四
姚燮（清代）

昔遭海上氛，与匿兰江陬。虽堕荆棘中，未肯白日偷。

爱君自此始，与君同唱酬。攻之背水阵，拒以田单牛。

居然楚汉军，一划成鸿沟。吾年过君十，疲矣究何谋？

愿如莒列齐，共事天王周。能任鰋鲤争，乃为真龙虬。

勉哉夏气荣，不勉时将秋。
村居二首
陈造（宋代）

五风十雨梅破夏，三青两黄麦欲秋。
山禽谇语野花笑，瘦筇随客下西畴。
题章明叔春雨庵
曾子良（宋代）

春雨生草木，雨去作流水。
流水不顾返，草木生未已。
愿随流水去，一日行万里。
卫中作
沈颂（唐代）

卫风愉艳宜春色，淇水清泠增暮愁。

总使榴花能一醉，终须萱草暂忘忧。
秋夕 其二
周紫芝（宋代）

此夜秋怀谁得知，幽虫相语替人悲。自从啼破黄昏后，直到寒窗无月时。
和王妙虚道士诗
金履祥（宋代）

我爱高人巧卜居，林烟深处着精庐，
煎茶石鼎客当酒，斸笋竹篱自荷锄。
隐几要同吾丧我，凿池戏问子非鱼。
高山流水知音少，欲去频听辄驾车。
题旧拄杖
齐己（唐代）

亲采匡庐瀑布西，层崖悬壁更安梯。

携行三十年吟伴，未有诗人□□□。
蝃蝀
佚名（先秦）

蝃蝀在东，莫之敢指。女子有行，远父母兄弟。
朝隮于西，崇朝其雨。女子有行，远兄弟父母。
乃如之人也，怀昏姻也。大无信也，不知命也！
时宰生日诗三十绝 其四
周紫芝（宋代）

向来诸将各云屯，一折渠魁世自分。但见鹰扬称尚父，不闻跋扈有将军。
饮饯王巩
苏辙（宋代）

送君不办沽斗酒，拨醅浮蚁知君有。
问君取酒持劝君，未知客主定何人。
府中杯棬强我富，案上苜蓿知吾真。
空厨赤脚不敢出，大堤花艳聊相亲。
爱君年少心乐易，到处逢人便成醉。
醉书大轴作歌诗，顷刻挥毫千万字。
老夫识君年最深，年来多病苦侵凌。
赋诗饮酒皆非敌，危坐看君浮太白。
和谢吏部铁字韵三十四首·呈几叟仪曹四首
邓肃（宋代）

忽忽百年石火耳，偃鼠不逾一腹水。
胡椒百斛何为哉，箪瓢便可安颜子。
君看世间容悦人，胁肩摇尾恐人嗔。
所得仅能毛发许，抵掌无由一笑真。
期公便与此曹绝，折脚铛中归养拙。
富贵鼎来即应之，鄂公未遇姑冶铁。
二十立夏下旬犹春月也作留春诗十首 其二
郭之奇（明代）

旅室春归人倍孤，空庭何物许相娱。绿羽穿林添木叶，綵蝴嚼蕊混花须。

隐形悦性枝枝好，得意忘言片片俱。惭愧诸飞来往数，不似韶光一去无。
谢判官幽谷种花
欧阳修（宋代）

浅深红白宜相间，先后仍须次第栽。
我欲四时携酒去，莫教一日不花开。
题紫团山三十六景 老人峰
王寀（宋代）

江庐已别游河侣，商洛休陪谒汉宾。独立南山千嶂里，长将万寿祝岩宸。
咏鹤
童轩（明代）

翩翩青田鹤，皓皓玉雪衣。一朝养初成，奋翼升天衢。

回旋溯寥养，日共鹓鸾嬉。虞人挟诈术，伺我潜发机。

我飞适中此，毛羽半摧颓。仓皇堕山泽，雁鹜每见欺。

天寒稻粱少，岁晚恒苦饥。偶因条风发，载我西南隅。

西南万里外，道梗俦侣稀。虫鱼岂不足，所恨非故栖。

延颈望云路，肃羽何时归。
和人春日三首 其三
释德洪（宋代）

揽衣欲起还眠，杜宇一声春晓。家童走报新事，山茶昨夜开了。
次韵李袁州绝句七首 其二
赵蕃（宋代）

路从迫窄因山转，喜见临歧释子庵。野茗柏香俱不恶，老松高竹更相参。
念奴娇 其十九 咏米家灯，次陈其年韵
梁清标（清代）

六街风软，映玻璃、几树寒梅枝亚。词客争看喧笑处，频赏冰绡图画。

岫可飞来，人堪呼出，疑是天工假。鹅溪巧剪，肯推徐赵能写。

更喜湘汉波澄，梁园赋就，同此烧灯夜。洗盏茅堂文酒会，璧月影侵霜瓦。

一曲吴歈，歌成激楚，拼醉琼箫下。旗亭当日，看无今夕佳话。
守城士
吕本中（宋代）

北风且莫雪，一雪三日寒。不念守城士，岁晚衣裳单。

衣单未为苦，隔壕闻战鼓。杀贼须长枪，防城要强弩。

炮来大如席，城头且撑柱。岂不知爱身，倾心报明主。

报主此其时，一死吾亦宜。未敢望爵赏，且今无事归。

寄语守城士，此言君所知。
前调（咏鸳鸯菊、双心而白、秋晚始开）
杨冠卿（宋代）

金蕊飘残。江城秋晚，月冷霜寒。一种幽芳，雕冰镂玉，舞凤翔鸾。

悠然静对南山。笑琼沼、鸳飞翠澜。小玉惊呼，太真娇困，俯槛慵看。
逍遥咏
宋太宗（宋代）

逍遥里外混诸天，澹荡其中四叙间。
拂拭尘埃明印月，遍驱神鬼锁骊山。
装添出没何奇异，秘隐藏真未是闲。
但好消详清景内，勿生疑虑动机关。
送陈铎归吴兴
胡宿（宋代）

六篇高论吐虹霓，报罢扁舟击汰归。地上麒麟须远到，天边鹰隼且卑飞。

秋来苕下醪醅熟，寒去江头脍缕肥。莫叹隋和犹未售，玉蟾濡翰待君挥。
凤庄八咏 其八 禾川熟处
祁顺（明代）

家有苏君二顷田，西风禾稼满庄前。才看碧浪浮平地，忽觉黄庄接远天。

场圃积馀香灿烂，饔飧炊出玉鲜妍。素翁此处真堪乐，击壤长歌大有年。
祭天神（中吕调）
柳永（宋代）

叹笑筵歌席轻抛亸。背孤城、几舍烟村停画舸。更深钓叟归来，舍点残灯火。被连绵宿酒醺醺，愁无那。寂寞拥、重衾卧。

又闻得、行客扁舟过。篷窗近，兰棹急，好梦还惊破。念平生、单栖踪迹，多感情怀，到此厌厌，向晓披衣坐。
张君枉道顾予因书短篇以答来贶
强至（宋代）

煌煌肉食有高冠，附者如驰顺坂丸。
吾子与时诚异向，穷山为我肯相看。
更烦溢幅投玑琲，自愧无门借羽翰。
努力穷年求禄仕，而今行路倍云难。
梅花集句 其一五二
李龏（金朝）

雪中多日静，春富野人家。废苑荒堤外，谁知改岁华。
陇西阎大参山居四咏 其四 幽径寻芳
罗玘（明代）

恨不如蝴蝶，隔墙知有花。随风飘别院，得意过东家。

涉远终须马，扑丛常畏蛇。春归在何日，莫遣涴泥沙。
【越调】斗鹌鹑
关汉卿（元代）

女校尉
换步那踪，趋前退后，侧脚傍行，垂肩亸袖。若说过论茶头，膁答板搂，入来的掩，出去的兜。子要论道儿着人，不要无拽样顺纽。
【紫花儿】打的个桶子膁特顺，暗足窝妆腰，不揪拐回头。不要那看的每侧面，子弟每凝眸。非是我胡诌，上下泛前后左右瞅，过从的圆就。三鲍敲失落，五花气从头。
【天净沙】平生肥马轻裘，何须锦带吴钩？百岁光阴转首，休闲生受，叹功名似水上浮沤。
【寨儿令】得自由，莫刚求。茶余饭饱邀故友，谢馆秦楼，散闷消愁，惟蹴踘最风流。演习得踢打温柔，施逞得解数滑熟。引脚蹑龙斩眼，担枪拐凤摇头。一左一右，折叠鹘胜游。
【尾】锦缠腕、叶底桃、鸳鸯叩，入脚面带黄河逆流。斗白打赛官场，三场儿尽皆有。
留别昌国五首
王阮（宋代）

当时底事乞身归，万物何曾与我违。
最是临行更肠断，海鸥犹自斥船飞。
题牧牛图
释师范（宋代）

谁家牯，谁家犊。
溪东溪西，水甘草足。
宜乎后夜当春耕，怀袖应难秘斯轴。
桃源忆故人
马子严（宋代）

几年闲作园林主。未向梅花著语。雪后又开半树。风递幽香去。

断魂不为花间女。枝上青禽□诉。我是西湖处士。长恨芳时误。
闻溪上喧然
韩淲（宋代）

半阴半雨半晴天，老觉身閒尽愿眠。见说军民做端午，竞沽官酒斗村船。
祸福
姜特立（宋代）

君子多短拙，动或福随之。小人最狡狯，往往触祸机。

巧者极人力，拙者无所为。巧拙不必问，天道自平夷。
偈颂二十五首
释普岩（宋代）

离四句，绝百非。
清寥寥，白滴滴。
直秀万重关，不住青霄外。
千手大悲提不起，烁迦罗眼莫能窥。
诸子喻山水
先秦诸子（先秦）

子曰：“譬如为山，未成一篑，止，吾止也；譬如平地，虽覆一篑，进，吾往也。 《论语·子罕》

上不天则下不遍覆，心不地则物不必载。太山不立好恶，故能成其高；江海不择小助，故能成其富。故大人寄形于天地而万物备，历心于山海而国家富。上无忿怒之毒，下无伏怨之患，上下交朴，以道为舍。故长利积，大功立，名成于前，德垂于后，治之至也。《韩非子·大体》

海不辞水，故能成其大；山不辞土石，故能成其高；明主不厌人，故能成其众；士不厌学，故能成其圣。 《管子·形势解》

子曰：“知者乐水，仁者乐山；知者动，仁者静；知者乐，仁者寿。” 《论语·雍也》

子在川上曰：“逝者如斯夫，不舍昼夜。” 《论语·子罕》

徐子曰：“仲尼亟称于水，曰：‘水哉，水哉！’何取于水也？”

孟子曰：“源泉混混，不舍昼夜，盈科而后进，放乎四海。有本者如是，是之取尔。苟为无本，七、八月之间雨集，沟浍皆盈，其涸也，可立而待也。故声闻过情，君子耻之。”《孟子·离娄下》

孟子曰：“孔子登东山而小鲁，登泰山而小天下。故观于海者难为水，游于圣人之门者难为言）。观水有术，必观其澜。日月有明，容光必照焉。流水之为物也，不盈科不行；君子之志于道也，不成章不达。”《孟子·尽心上》

上善若水。水善利万物而不争。处众人之所恶，故几于道。居善地，心善渊，与善仁，言善信，正善治，事善能，动善时。夫唯不争，故无尤。《老子》第八章

江海所以能为百谷王者，以其善下之，故能为百谷王。 《老子》第66章

天下莫柔弱于水，而攻坚强者莫之能胜，以其无以易之。弱之胜强，柔之胜刚，天下莫不知，莫能行。 《老子》第78章

夫兵形象水，水之形避高而趋下，兵之形避实而击虚；水因地而制流，兵因敌而制胜。故兵无常势，水无常形。能因敌变化而取胜者，谓之神。 《孙子·虚实篇》
贺新郎
刘辰翁（宋代）

叶叶跳珠雨。里湖通、十里红香，画桡齐举。昨梦天风高黄鹄，下俯人间何许。但动地、潮声如鼓。竹阁楼台青青草，问木棉、羁客魂归否。盘泣露，寺钟语。
梦回酷似灵均苦。叹神游、前度都非，明朝重五。满眼离骚无人赋，忘却君愁吊古。任醉里、乌乌缕缕。渺渺茂陵安期叟，共鄗池、夜别还于楚。采涧绿，久延伫。
梅
郑清之（宋代）

粉面芳心碧玉裳，特来宛作故山香。
征途不觉春如许，更问兰芽几寸长。
登石钟山游绀园
金武祥（清代）

名园蹊径本天成，一览江山倍有情。百战尚思金鼓震，千秋犹作石钟鸣。

鄱湖水远孤帆出，庐岳云閒夕照明。且向坡山楼上望，不须月下小舟行。
步韵酬答吴秀才彦家
李英（清代）

一瓶高挂白如银，司马当垆祇为贫。岩下拂云丹桂发，篱边傲雪菊花新。

青山忆尔能招隐，猿鹤怜余偶结邻。折苇渡江将入社，平原十日饮为真。
水亭小集
于石（宋代）

亭俯一泓碧，倚栏思濯缨。
游鱼惊扇影，幽鸟避歌声。
云断远山出，林疏落日明。
竹风如有意，为我扫棋枰。
送危教谕之桐乡
徐溥（明代）

寒毡元不较勋阶，吾道东南育俊才。晏岁关河劳跋涉，春风桃李费栽培。

五经洞彻文光夐，万骑纵横笔阵开。最是诸生承教益，短亭衰柳惜馀杯。
王明君
石崇（魏晋）

我本汉家子，将适单于庭。
辞决未及终，前驱已抗旌。
仆御涕流离，辕马悲且鸣。
哀郁伤五内，泣泪沾朱缨。
行行日已远，遂造匈奴城。
延我于穹庐，加我阏氏名。
殊类非所安，虽贵非所荣。
父子见陵辱，对之惭且惊。
杀身良不易，默默以苟生。
苟生亦何聊，积思常愤盈。
愿假飞鸿翼，弃之以遐征。
飞鸿不我顾，伫立以屏营。
昔为匣中玉，今为粪上英。
朝华不足欢，甘与秋草并。
传语后世人，远嫁难为情。
游惠山 其一
蒋之美（宋代）

绝顶疑天设，重门一径深。泉清千古意，松老百年心。

高阁窥平陆，危亭倚翠岑。胜游方自适，犹恐日西沈。
眼儿媚
仇远（元代）

谢家池馆占花中。微雨湿春风。艳红修碧，浓香疏影，浮动帘栊。

娇蛾聚翠寻春梦，衣上泪痕重。闲窗愁对，金笼鹦鹉，彩带芙蓉。
题小瀛洲
李新（宋代）

紫霞香雾隔氛尘，拟嘱安期谢海神。
闻道仙居随处有，故教湖海到来新。
果成行拾千年子，花落休悲二月春。
咫尺徐生身不到，自应船载世间人。
门巷
郭祥正（宋代）

肃肃秋容净，萧萧门巷深。荆榛元自合，车马少过寻。

问婢催蔬熟，呼儿取酒斟。藤床未成寐，野鸟噪归林。
短歌行与蓝山陈彦中
黄哲（元代）

桂水秋风高，扁舟过摐末。
西来佳公子，袖拂湟川月。
公子芳年狐白裘，抱琴来访丹山丘。
云边举手笑相揖，凌云意气横清秋。
高谈雅论倾四座，自言曾到燕山游。
雪中射虎随飞将，原上呼鹰从列侯。
酒酣驰向城南猎，腾身飞鞚轻一瞥。
赤手获得千年狐，路人纵观夸勇捷。
卿家严君谁得如，湘南昔日专城居。
将门有将今复见，见此沧波明月珠。
明珠白璧相照耀，知音更学丝桐妙。
传得吴侬《子夜歌》，弹为楚客《阳春》调。
尔有吴越思，言之使我迷。
罢琴惆怅孤月落，哀猿老树临双溪。
他年同泛山阴雪，听尔琴中《乌夜啼》。
宋江三十六赞
龚开（宋代）

雪浪如山，汝能白跳。
愿随忠魂，来驾怒潮。
枯骨颂 其三
释怀深（宋代）

鸟啄鸦𪅎皮肉尽，风吹日炙髑髅乾。目前试问傍观者，自把形骸检点看。
登城五首
刘克庄（宋代）

汉人称劲粤，累世不加兵。
狂卒才三百，如何便缒城。
路傍草
方回（元代）

野火燎荒原，霜雪日皜皜。
牛羊无可噍，众绿就枯槁。
天地心不泯，根芽蛰深杳。
春风一披拂，颜色还媚好。
如何被兵地，黎庶不自保。
高门先破碎，大屋例倾倒。
间或遇茅舍，呻吟遗稚老。
常恐马蹄响，无罪被擒讨。
逃奔深谷中，又惧虎狼咬。
一朝稍甦处，追胥复纷扰。
微言告者谁，劝我宿须早。
人生值艰难，不如路傍草。
院中独坐
虞集（元代）

何处它年寄此生，山中江上总关情。
无端绕屋长松树，尽把风声作雨声。
元夕
葛天民（宋代）

元宵有月便无愁，已是新年第一筹。说与素娥从此去，只须依样做中秋。
高司业二首
张嵲（宋代）

春浮花气拥门阑，星昴神嵩瑞世间。
一字梦灵通洛学，诸儒文弊隔贤关。
巨源淳德真金玉，吏部高名信斗山。
此去致君尧舜上，黑头卿相自朱颜。
和端午
张耒（宋代）

竞渡深悲千载冤，忠魂一去讵能还。
国亡身殒今何有，只留离骚在世间。
行溪上偶至野人家
许国焕（清代）

春风随坦步，晓日绿溪边。藻动鱼冲岸，山明鸟破烟。

贫家稀馈问，野老忽周旋。已觉和光里，迟迟近午天。
元宵雨十六日晴二首 其二
李洪（宋代）

衢路人骈叠，春来乐未曾。初圆新岁月，竞赏上元灯。

秉烛游还懒，敲门唤不应。沃愁须底物，况有酒如渑。
题季长冰壶轩
释德洪（宋代）

闲轩清似冰壶水，轩上人如元紫芝。坐觉秋光漱毛发，客来春色满谈词。

宝书读罢依蒲久，玉麈经行曳履迟。卷挂一声林叶动，黄昏月出雪消时。
次韵别范伯崇二首 其一
朱熹（宋代）

平生罪我只春秋，更作嚣嚣万里游。赖有吾人肯相伴，群讥众诋不能忧。
和王给事（一本有维字）禁省梨花咏
皇甫冉（唐代）

巧解逢人笑，还能乱蝶飞。春时风入户，几片落朝衣。
新栽竹
魏野（宋代）

苍翠两三枝，亲和冻块移。
旋吟酬得处，就刻记栽时。
已任雪频洒，未禁风苦吹。
幽人心自足，千亩复堪嗤。
水龙吟
王恽（元代）

喜看春雨如膏，东风吹作冰花转。海棠红瘦，梨花香淡，似嫌春晚。

纵使寒生，犹胜空隙，陌尘黄卷。道佳人拾翠，王孙忆草，都不负，寻芳眼。

欲见太平有象，除丰年、更何可羡。田家作苦，老臣忧国，眉头俱展。

最好知时，清明前后，一犁非浅。笑乐天空抱，元和诗律，梦金銮殿。
从云路村取道入云端 其二
区怀年（明代）

迂疏曾寄鹿麋踪，愿拾仙蒲餐紫茸。行尽石苔幽绝处，更携瓶策到中峰。
苏武慢·述怀
蒋冕（明代）

六十二年，放归田野，多谢圣恩容我。兄弟相依，岁时伏腊，供奉祠堂香火。远近松楸，清明寒食，祭献鸡豚酒果。几多函、凤勅龙章，三代穹碑墓左。
天生的、好山好水，云泉竹树，到处堪游堪坐。雪霁梅开，春融花发，风外小舆轻舸。
城市山林，柴门竹户，早晚无关无锁。客来时、丰约随宜，块炙杯羹皆可。
赋得海边树
皇甫冉（唐代）

历历缘荒岸，溟溟入远天。
每同沙草发，长共水云连。
摇落潮风早，离披海雨偏。
故伤游子意，多在客舟前。
峡中春感
寇准（宋代）

二年穷峡外，不见帝城春。
览照知年老，逢花感恨频。
浮荣何足贵，幽别转难伸。
终忆归清渭，林泉卜旧邻。
晓寒二首
杨万里（宋代）

春光唤入百花丛，寒力平歁两鬓蓬。
吹乱众红还复整，海棠却不怕春风。
次韵杨明叔见饯十首
黄庭坚（宋代）

事随世滔滔，心欲自得得。
杨君为己学，度越流辈百。
坐扪故衣虱，垢袜春汗黑。
睥睨纨袴儿，可饮三斗墨。
偈
僧义翔（宋代）

时人号我作郭郎，盖缘为事没著量。
傀儡弄罢收归笼，自有傍人说短长。
杂兴
陆游（宋代）

诗人肝肺困雕镌，往往寿非金石坚。
我独适情无杰句，化工不忌遣长年。
贺吕佑之谏议
王禹偁（宋代）

凤阁前年陪步武，麟台昔日是交游。
先归内署身虽忝，直上高坡命更优。
玉笋外郎全弃掷，土山果毅免经由。
却应回笑滁阳守，官似冯唐半白头。
题沈孟渊所藏王叔明竹（二首）
刘铉（宋代）

烟雨苕溪忆旧游，画图遗墨见风流。
不知黄鹤飞归后，又是山中几度秋？
富沙
玉逨（宋代）

忽惊羁旅身，已落富沙湾。
江海旧茅屋，遥岑带潺湲。
八月六日西风极凉如十月间晨起偶题
张耒（宋代）

初过三伏暑初归，风景谁知遽惨凄。
短日旅愁消美酒，五更乡梦托晨鸡。
江天水冷鱼龙蛰，野泽风多鸿雁稀。
尘箧敝貂犹得在，过冬偶免叹无衣。
和陶饮酒二十首 其四
苏轼（宋代）

蠢蠕食叶虫，仰空慕高飞。一朝传两翅，乃得黏网悲。

啁啾同巢雀，沮泽疑可依。赴水生两壳，遭闭何时归。

二虫竟谁是，一笑百念衰。幸此未化间，有酒君莫违。
颂古十二首 其三
释法泰（宋代）

无量秤子两头平，拈起应须见得明。若向个中争分两，知渠错认定盘星。
八声甘州（癸丑生朝）
李曾伯（宋代）

对西风、先自念莼鲈，又还月生西。叹平生霜露，而今都在，两鬓丝丝。当年门垂蓬矢，壮岁竟奚为。磊落中心事，只有天知。

多谢君恩深厚，费丁宁温诏，犹置驱驰。看弓刀何事，终是愧毛锥。愿今年、四郊无警，向酒边、多作数篇诗。山林下，相将见一，舍我其谁。
饮雨花台赋落叶
马如玉（明代）

登眺台千尺，论心酒一尊。青霜侵树杪，丹叶舞江村。

逐浪同浮梗，随风欲断魂。荣枯何足叹，此日幸归根。
水调歌头·凉吹佛衣袂
白君瑞（宋代）

凉吹拂衣袂，助我上高台。云檐风栋，窗户绝纤埃。四绕江山雄丽，万古盘龙踞虎，壮气锁崔嵬。二水中分远，艇子自归来。

望白云，迎碧汉，俯长淮。铎声到耳，亭亭孤塔现林隈。烟惹宫城深树，日照酒楼帘幕，物象眼前排。长啸下梯径，欲去更徘徊。
屈原
李觏（宋代）

秋来张翰偶思鲈，满箸鲜红食有馀。何事灵均不知退，却将閒肉付江鱼。
赋菊次吴竹窗韵
周密（宋代）

西风入东篱，花事殊草草。幽葩发孤丛，未觉芳意少。

谁云九秋冷，孰谓三径小。粲粲黄金英，采采不盈抱。

幽深秀霜杰，不许蜂蝶到。正色知者谁，尚絅无外襮。

寒香正宜晚，何事叹秋杪。不逐雨馀荒，但觉霜后好。

一见爽入脾，三嗅清彻脑。细参花中禅，可以入道奥。

人生百年内，能几花前笑。昌黎似未悟，颇恨生不早。

岂无春风妍，羞与红紫校。万物各有待，此理须自了。

不作时世妆，不顾流俗诮。居然处于独，耿介类有道。

信乎抱脩洁，终胜自炫耀。虽云得时晚，未肯随秋老。

呼童谨培溉，勿使蓬藋挠。泛之亦堪醉，餐之亦堪饱。

莫赋湘累吟，泽畔颜色槁。持似斜川翁，闻此当绝倒。
再和求首座
洪迈（宋代）

道人昔曳匡庐筇，五老负雪湓江东。
犯寒贪觅玉梅句，虽有衲被何曾蒙。
归来苦雨熟梅子，卷裓深卧蛮烟中。
诗传绝境忽入手，置我乡国情何穷。
十年不蹈江上路，漠漠海气昏貂茸。
异乡岁晚墀流落，一笑赖此冰雪容。
峤南绝唱敢和，骑鲸人去尘寰空。
昆墟下视堪笑闵，雕琢肝肾愁匆匆。
那知幽子云雨上，风斤玉斧修肿胧。
读诗令我一回首，杳若目送孤飞鸿。
何时晤语折铛侧，坐听万籁号天风。
拈花特地两颜解，他时与子真参同。
再如金陵
周文璞（宋代）

再踏江东路，词穷不复论。
江泥沾苦泪，津鼓聚归魂。
庾信因愁老，陶潜为酒存。
孤踪虽落魄，不敢望明恩。
李太白古风高奇或曰能促为竹枝歌体何如戏促李歌为数章 其三
员兴宗（宋代）

郢客遗音飞上天，谁歌此曲谁为传。但闻色声纷唱和，使我默叹心悽然。
成趣园
韩淲（宋代）

徐子笔端妙天下，成趣园成记如画。丹青写就未必工，装点铺模诚可诧。

试问园中今几春，主人种花花正新。高帝子孙气象伟，等閒卜筑冰溪滨。

道南推托借谁住，只为记中多好句。几回相与酒杯空，梅月柳风吹杏雨。

渊明此趣非偶然，请君醉中知其天。我闲杖屦犹翩翩，莫教俗事来眼前。
立春
曾丰（宋代）

羯鼓催春春尚回，况公夜拥软红灰。
五更温厚东南气，煦煦妓围深处来。
颂古十一首
释咸杰（宋代）

天高地厚人难见，海阔山遥只自知。
勘破却回休借部，得便宜是落便宜。
盐城初夏，雨中诵“不知春去几多时，纱窗几点黄梅雨”之句，用赋十四首 其九
赵完璧（明代）

连朝风雨度沧江，接地烟云暗海邦。王事沈郎仙棹迥，白头半夜倚寒窗。
海口
皇甫明子（宋代）

穷岛迷孤青，飓风荡顽寒。
不知是海口，万里空波澜。
蛟龙恃幽沈，怒气雄屈蟠。
峥嵘抉秋阴，挂席潮如山。
荧惑表南纪，天去何时还。
云旗光惨淡，腰下青琅玕。
谁能居甬东，一死谅非难。
呜呼朝宗意，会见桑土干。
滴滴金·相逢未尽论心素
杨无咎（宋代）

相逢未尽论心素。早容易、背人去。忆得歌翻断肠句。更惺惺言语。萋萋芳草迷南浦。正风吹、打船雨。静听愁声夜无眠，到水村何处。
何茂宏茂恭携酒见过复侑以诗次韵一首
喻良能（宋代）

薄云漏朝曦，积雨霁中夏。白波涵磬湖，清影漾茆舍。

轮蹄绝还往，文史富閒暇。畏友有机云，英标凛王谢。

喜寻范张约，偕命嵇吕驾。岂徒贵密迩，聊亦重姻娅。

戏彩膝才容，亦好草可藉。瓦盌荐溪毛，竹箸羞鸡炙。

剧谈掌屡抵，粝食咽亦下。晚凉过古刹，明月耀脩架。

蒲团语上方，篝火耿良夜。凌晨一瘦藤，支径双不借。

长啸陟云岭，清吟探石罅。嵚岑近明目，湍激深没胯。

别袂余力掺，归鞍子佣跨。何时许重临，倒屣肃邀迓。
贺新郎 九日同柳汤佐梁平章弟总管 歌酒登
张野（元代）

九日西城路。滟平川、黄云万顷，碧山无数。百尺危楼堪眺望，抖碧征衫尘土。又惹起、悲凉今古。佩玉鸣銮春梦断，赖高情、且作风烟主。嗟往事，向谁语。人生适意真难遇。对西风、满浮大白，狂歌起舞。便得腰悬黄金印，于世涓埃何补。愈想起、渊明高趣。莫唱当年朝士曲，怕黄花、红叶俱凄楚。愁正在，雁飞处。
悯农，送张德常吴令出郊劝农，兼柬国瑞公相
郑元祐（元代）

日行底天廓，劝农正其时。畇畇土膏动，穆穆条风吹。

渚花尚自媚，汀柳亦间垂。中吴号沃壤，东作多遗黎。

首更太伯化，民俗恒熙熙。一从干戈兴，杀虏令人悲。

草生髑髅眼，灶绝茅茨炊。十室存二三，烧劫偶见遗。

官租不少贷，民力何由支？张侯尹吴县，冰檗严矜持。

徵科泪暗落，且复鞭创痍。兹当东作兴，载耜循年规。

言告加勉勖，心伤为嗟咨。田老锋镝馀，仅保骨与皮。

犹复望岁丰，迎拜携孤嫠。茹芹敢望饱？无力堪拖犁。

嚼虱恒苦腥，饭牛恒苦饥。侯为百里宰，腹笥盛书诗。

民劳曷小康？民病曷小医？虢文谏周室，千古有令仪。

咽饿啖儿肉，何人埋父尸？民力苟不苏，天鉴亦不私。

上帝专主宰，臣言谅非痴。
杂歌谣辞。渔父歌
和凝（五代）

白芷汀寒立鹭鸶，蘋风轻翦浪花时。烟幂幂，日迟迟，

香引芙蓉惹钓丝。
过上湖岭，望招贤江南北山四首
杨万里（宋代）

远山高绝近山低，未必低山肯下伊。
定是远山矜狡狯，跳青涌碧角幽奇。
自笑 其一
杨公远（宋代）

自笑人生立世难，甘辛滋味饱曾参。头颅潦倒梅横雪，心地通明月印潭。

诗欠惊人徒著意，事多忤俗更休谈。何如领略三杯酒，不必如泥只半酣。
赋向伯恭侍郎芗林
张扩（宋代）

矫矫子平裔，声名晚益高。归休卜仙隐，题品妙宸豪。

小径荒松菊，空庭长艾蒿。闭门便午枕，馀事九牛毛。
漂母祠
吴定璋（清代）

乞食亦偶然，一饭何足道。针砭英雄人，为德不望报。

王孙师其英，矜伐祸宁召。我来淮阴里，怀古一凭吊。

贤母风渺然，荒祠叹欹倒。惟见淮水清，东风长浩浩。
和二十六日雪晴
项安世（宋代）

雪中欢喜看瑶陵，雪后扶舆弄绮晴。
造物为人添眼界，病夫随处得心倾。
江南江北融融暖，春草春花日日生。
冻死穷檐吾不恨，欣欣同宇尽敷荣。
寄行简
白居易（唐代）

郁郁眉多敛，默默口寡言。岂是愿如此，举目谁与欢。

去春尔西征，从事巴蜀间。今春我南谪，抱疾江海壖。

相去六千里，地绝天邈然。十书九不达，何以开忧颜。

渴人多梦饮，饥人多梦餐。春来梦何处，合眼到东川。
赠侯山人
熊孺登（唐代）

一见清容惬素闻，有人传是紫阳君。

来时玉女裁春服，剪破湘山几片云。
榴花
吕陶（宋代）

十分红色占亭台，不恨春风不许开。摺叠染成随日丽，芳菲过后为时来。

赋诗多是题千叶，酿酒谁能饮百杯。翠萼丹须无计学，佳人屡把绛纱裁。
木芙蓉
郑嘉（明代）

绿岸芙蓉花，花秾叶逾翠。
影落空潭秋，新妆镜中媚。
朝来白露浓，胭脂堕红泪。
游山七绝 訾家洲
张釜（宋代）

訾洲风物柳州文，开卷清游入梦魂。
老去一尊酬望眼，谈烟蓑草莽连村。
烈女李三行
胡天游（清代）

大海何漫漫，千年不能移。
太山自言高，精卫衔石自。
朝见精卫自，暮见精卫自。
吐血填作塸，一旦成路蹊。
岂唯成路蹊，崔嵬复崔嵬。
女面洁如玉，女身濯如脂。
十四颇有余，十五十六时。
婀娜怀春风，明月初徘徊。
门中姊与姑，邻舍杂姥嫠。
人笑女无声，人欢女长啼。
昔昔重昔昔，皴痛不得治。
有似食大鲠，祸喉连胁脐。
阿母唤不应，步出中间闺。
女身亦非狂，女心亦非痴。
向母问阿爷，阿爷谁所尸，
昨日门前望，裂眼宁忍窥！
爷仇意妍妍，走马东西街。
我无白杨刃，锻作双虹霓。
磨我削葵刀，三寸久在怀。
一心愿与仇，血肉相齑臡。
仇人何陆梁，挟队健如犛。
前者为饥狼，后者为怒豺。
小雀抵黄鸸，徒恐哺作糜。
大声呼县官，县官正聋蚩。
宛转太守府。再三中丞司，
堂皇信威严，隶卒森柴崖。
安知坐中间，一一梗与泥。
何由腐地骨，骨笑回牙欸。
孤小不识事，闻人说京师。
京师多贵官，列坐省与台。
头上铁柱冠，獬廌当胸栖。
獬廌角岳岳，多望能矜哀。
局我头上发，缝我当躬衣。
手中何所将，血帛斑烂丝。
帛上何所书，繁霜惨濛埋。
细躯诚艰难，要当自防支。
女弱母所怜，请母勿攀持。
今便辞母去，出门去如遗。
是月仲冬节，杀气争骄排。
层冰塞黄河，急霰穿毛锥。
大风簸天翻，行人色成灰。
灰里不见掌，深林抱枯枝。
三更叫鴚鹅，四更嗥狐狸。
五更道上行，踯躅增羸饥。
举头望长安，盘盘凤皇陴。
下著十二门，通洞纵横开。
持我帛上书，鬻我囊中袿。
跪伏御史府，廷尉三重墀。
尚书几峨峨，峨峨唱驺归。
头上铁柱冠，獬廌当胸栖。
獬廌即无角，岂与群羊齐！
李女倚柱啸，白日凋精辉。
结怨弥中霄，中霄盛辛悲。
有地何抟抟，有天何垂垂。
高城不为崩，高陵不为阤。
为遣明府来，明府来何迟。
长跪向明府，泪落江东驰。
如今千里还，女忧终身罹。
女诚不敢给，愿官无见疑。
父冤信沈沈，沈沈痛无期。
一日但能尔，井底生朝曦。
死父地下笑，生仇市中刲。
顾此弱残躯，甘从釜羹炊。
语中难成声，声如系庖麋，
明府大嗟叹，嗟叹仍歔欷。
翻翻洞庭波，洞庭非渊洄。
崭崭邛崃坂，九折无险峨。
我今为汝尸，汝去行得知。
爷仇意妍妍，举家忽惊摧。
势似宿疹发，骤剧无由医。
同时恶少年，驱至如连鸡。
锒铛押领头，毕命填牢狴。
有马空马鞍，永别街西馗。
叩首谢明府，搦骨难相贻。
昔为羝乳儿，今为箭还（革叉）。
遥遥望我里，我屋荒毗莱。
寡母倚门唏，唏子杞粱妻。
女去母啖柏，啖柏今成饴。
虽则今成饴，母悲转难裁。
女颜昔如玉，女发何祁祁。
如口含朱丹，女手垂春荑。
哭泣亲尘沙，面目余瘢劙。
宛宛闺中存，黧疾疑病罴。
姑姊看女来，簪笄不及施。
邻姥看女来，左右相呼携。
各各自流涕，一尺纷涟洏。
邻姥少别去，媒媪从容来，
三请得见女，殷勤致言辞。
公子县南居，端正无匹侪。
金银列两厢，纤纨不胜披。
身当作官人，华荣炳房帏。
颇欲得贤女，贤女胜姜姬。
回面答媒媪，身实寒且微，
无弟无长兄，老母心偎依。
所愿事力作，涩指缝裙（革奚）。
安得随他人，乖违母恩慈！
母年风中灯，女命霜中葵。
须臾母大病，死父相寻追。
棺椁安当中，起坟遂成堆。
一一营事讫，姑姊可前来。
为我唤长老，长老升堂阶。
为我召乡邻，乡邻麋如围。
十岁随爷娘，幼小唯痴孩，
十五衔沈冤，灌鼻承醇醯。
二十行报仇，报仇苦且危。
三年走大梁，赵北燕南陲。
女行本无伴，女止亦有规。
皎皎月光明，不堕浊水湄。
斑斑锦翼儿，耿死安能翳！
自此旋入房，重阖双双扉。
朱绳八九尺，挂向粱间颓。
鲜鲜桂华树，华好叶何奇。
葳蕤扬芬馨，生在空山隈。
烈火烧昆冈，三日焰未衰。
大石屋言言，小石当连。
萧芝泣蕙草，万族合一煤。
烧出白玉姿，皎雪寒皑皑。
玉以为女坟，将桂坟上栽。
夜有大星辰，其光何离离。
错落桂树下，千年照容徽。
游吴廷用南庄
卢琦（元代）

公事多馀暇，看山到远村。云庄依竹见，樵径过桥分。

野水晴舂碓，岩松昼掩门。所忻花县近，归路任黄昏。
走笔谢吕行甫惠子鱼
苏轼（宋代）

卧沙细肋吾方厌，通印长鱼谁肯分。
好事东平贵公子，贵人不与与苏君。
又渔父四首 其二
蒲寿宬（宋代）

钓得鱼来日又斜，潮回无路可归家。炙鱼当饭且一饱，閒看白鸥飞浪花。
十可行十颂
释清远（宋代）

石上林间鸟道平，斋馀无事略经行。归来试问同心侣，今日如何作么生。
吴下卖花词三首 其三 茉莉花
许咏仁（清代）

宝珠万颗夜生光，彩线穿残指甲香。邻女不知争战苦，声声犹唱小南强。
过故邺诗
段君彦（隋代）

玉马芝兰北，金凤鼓山东。旧国千门废，荒垒四郊通。

深潭直有千，涸井半生桐。粉落妆楼毁，尘飞歌殿空。

虽临玄武观，不识紫微宫。年代俄成昔，唯馀风月同。
欣欣亭
李大异（宋代）

雨露汪洋四海春，岭南岭北多归人。
朝中贤士罕过此，莫惜青钱呼白鳞。
元夕赐观灯应制五首 其二
陈敬宗（明代）

紫禁疏钟静，高城刻漏传。五云迎宝盖，万户缀金莲。

琼醴行仙席，龙盘进御筵。教坊呈百戏，齐过玉阶前。
偈颂一百四十二首 其六十
释广闻（宋代）

适间从僧堂中来，人人如白衣拜相。少间从法堂下去，个个如昼锦还乡。
缺题
陈旸（宋代）

行艺当年帝所闻，声名久矣动簪绅。文场秉笔渊源厚，诗席谈簪业履醇。

白发忽惊蒿里暮，青衫难问箬溪春。两京模范垂芳远，多少生徒泪满巾。
题屿南林遵性所赠墨竹
王恭（明代）

忆昨南游花屿头，问耕堂上几日留。江云渭树无期别，雨散星日空复愁。

渭川逸节何潇洒，多公远寄山中者。𥰣法偏凌与可前，风流不在吴兴下。

秋风野馆闲萧萧，何以报之双琼瑶。青山向夕捲幽幔，明月入户窥参寥。

知君本是金门客，何乃栖迟在泉石。见画令人重忆君，秋风黄叶又纷纷。
桐花鸟
可朋（唐代）

五色毛衣比凤雏，深花丛里只如无。

美人买得偏怜惜，移向金钗重几铢。
次韵林子中王彦祖唱酬
苏轼（宋代）

早知身寄一沤中，晚节尤惊落木风。
（近闻莘老、公择皆逝，故有此句。
）昨梦已论三世事，岁寒犹喜五人同。
（轼与子中、彦祖、子敦、完夫同试举人景德寺，今皆健。
）雨余北固山围座，春尽西湖水映空。
差胜四明狂监在，更将老眼犯尘红。
题梅山云悦楼
王时彦（宋代）

一生活计一身闲，日与白云相往还。
五百年间知此味，华山去后到梅山。
访关子开兄怆于余姚怀先世旧契
王铚（宋代）

山嵇交契自当年，重到同乡各怆然。
百里山川清自旧，两家子怆老于前。
疏梅开处数枝玉，小雨来时一段烟。
岁晚不调相会数，溪头尚趁有归船。
寄成都诗人谢希涛
祖无择（宋代）

常闻游蜀客，来说谢希涛。气禀江山秀，名因翰墨高。

新诗来自远，密意念空劳。拙句聊相赠，应烦报错刀。
次韵因上人晚菊简魏定父 其二
王之道（宋代）

不学桃与李，芬芳竞春时。天公岂多情，清露为君迟。

荣悴休问命，冷暖当自知。青荧夜窗灯，相对哦新诗。
过洛阳赠文仲恭太守
王敬铭（清代）

久闻直谏伏青蒲，又见仁风被故都。祈雨虔为民请命，论文閒共士摊书。

旧时荆国奸能辨，今日吴公治独殊。私望岁寒珍晚节，有人秉笔在菰芦。
葺居五首
苏辙（宋代）

东南皆民居，屋败如龉齿。
一完诚未能，缀葺聊且尔。
内修晨夜虞，外结比邻喜。
无心本何营，生理未免此。
由罨画溪登玉阳山院
皇甫汸（明代）

溪水镜中渡，风帆画里看。潭犹名玉女，地即傍铜官。

向夕山常雨，先秋树已寒。洞霄供奉日，归隐圣恩宽。
送邵监酒兼柬仪真赵法曹呈潘使君二首
刘宰（宋代）

十万流离仰二天，淮民只说使君贤。
向来积貯知无有，此去规君要有传。
幼学可能傅榷酤，远猷无惜助筹边。
公馀更向髯参问，今赋梅花第几篇。
名陈宪友清轩
陈淳（宋代）

名轩何以清，惟有梅与竹。
梅清清且白，竹清清更绿。
雪蕊破清洒，霜操挺清肃。
至哉双友清，格韵真寒玉。
伊谁与之友，相对淡无欲。
清心仁智翁，妙趣於中足。
梅答
赵时韶（宋代）

向背稀稠各自宜，荣枯开谢且随时。
春风最是无凭据，到底真心不属伊。
凿石潭
张澄（宋代）

船去临川郭，江深凿石潭。梅花如庾岭，客路厌江南。

晚日明深谷，长烟缭翠岚。极知江路近，终约舣浮骖。
失钗怨
王建（唐代）

贫女铜钗惜于玉，失却来寻一日哭。嫁时女伴与作妆，

头戴此钗如凤凰。双杯行酒六亲喜，我家新妇宜拜堂。

镜中乍无失髻样，初起犹疑在床上。高楼翠钿飘舞尘，

明日从头一遍新。
醉乡
张绍文（宋代）

醉乡诗笔是生涯，短短蛮笺字字斜。
沉水一株烟未断，半窗寒月上梅花。
寿春郡王阁春帖子
夏竦（宋代）

异表英奇非世出，惠心通敏尽生知。
更当淑景承慈煦，永奉嘉祥茂本枝。
游罨画溪
曾协（宋代）

罨画溪头事已空，桑条都逐运斤风。
东君绿遍当时岸，只欠低垂照水红。
偈颂一百四十二首 其三十六
释广闻（宋代）

五日不升堂，三八不入室。供是众人办，饭是借米吃。
颂古五十七首
释道昌（宋代）

说明道白，埋尘混垢。
变化有由，败露不走。
谁知暗里骨横抽，要在轰轰霹雳手。
句
钱惟演（宋代）

客亭厌见名长短，村酒那能辨圣贤。
晚春酒醒寻梦得
白居易（唐代）

料合同惆怅，花残酒亦残。醉心忘老易，醒眼别春难。

独出虽慵懒，相逢定喜欢。还携小蛮去，试觅老刘看。
满庭芳（西湖）
吴潜（宋代）

春水溶溶，春山漠漠，淡烟浅罩轻笼。危楼阑槛，掠面小东风。又是飞花落絮，芳草暗、万绿成丛。闲徙倚，百年人事，都在画船中。

故园，无恙否，一溪翠竹，两径苍松。更有鱼堪钓，有秫堪舂。底事尘驱物役，空回首、社燕秋鸿。功名已，萧骚短鬓，分付与青铜。
即事
郑刚中（宋代）

竹舆晓出见湖山，小室焚香暂得闲。
帘动东风入双蝶，清愁何处不用关。
病中示彭德器
张元干（宋代）

老病无堪正坐贫，交游相见赖情亲。
从渠造物小儿戏，不碍维摩老子神。
三顾九迁成底事，一区二顷合由人。
君侯论议高千古，略假毫端问大钧。
南乡子
杨琇（清代）

无语泪凝眸。临别空斟酒满瓯。门外玉骢嘶渐紧，难留。

一带青山夕照收。

独自下帘钩。对月看花总是愁。去路关河应隔断，休休。

梦不为云到小楼。
赋张舍人抱啸堂五首
姜特立（宋代）

毛生脱颖请行日，祖逖闻鸡起舞时。
何似草庐长啸罢，从容起立汉家基。
寄章同吉三绝句兼柬范叔彝 其一
王绅（宋代）

怀人万里思悠悠，清梦寻常到益州。昨夜冥鸿将信至，开椷字字解予愁。
哭胡石塘
揭祐民（元代）

颜乐斋修文史终，更千年后有胡公。名存宁海生祠里，神达青胡死榻中。

饥赈公规著旴右，私居丧制过辽东。圣门三省工夫在，意合西铭是则同。
题惠昌上人
张祜（唐代）

半岩开一室，香穟细氛氲。石上漱秋水，月中行夏云。

律持僧讲疏，经诵梵书文。好是风廊下，遥遥挂褐裙。
石首山
王周（宋代）

首出崔嵬占上游，迥存浓翠向荆州。

空闻别有回山力，却见长江曲尺流。
山庵即影
王谌（南北朝）

一炷清香一局棋，坐看山雨到来时。
晚晴独步出门去，云挂碧青松树枝。
分水塘书怀二首 其二
邓云霄（明代）

两水将分贮一塘，潆回惜别恨偏长。临流欲寄征人泪，南浦阳关各渺茫。
行过西山至柳姑庙晚归
陆游（宋代）

倚杖西山麓，褰衣古庙壖。
断云依钓浦，细雨压炊烟。
废学惭诗退，安贫觉气全。
霜天日易晚，钟鼓隔城传。
纪梦
朱硕熏（明代）

一夜西风玉凉枕，梦回明月在横塘。分明记得相逢地，笑隔荷花唤阿郎。
次韵庭藻兄弟唱酬之作
周紫芝（宋代）

黄耳书来得近诗，楚骚宁复为秋悲。会令好句能传信，更有何方可乐饥。

岩壑树高元是桂，阶庭人秀尽成芝。脊令风雅谁能继，神物应须与护持。
满庭芳
马钰（金朝）

山侗昔日，忒煞暮故。肯替儿孙死去。正受艰难，忽尔风仙救度。

提出迷津海，到长生、彼岸回顾。方知得，在前时事错，养家冤苦。

或问乡中俗里，先号咷，而后恣意歌舞。乐道声音笑貌，有似愚鲁。

此者傍人怎晓，我咱知、就中元素。神光灿，处无为玄妙，出自师父。
九日题湖阳县斋
林票（宋代）

去岁重阳尚故乡，今朝官舍又重阳。
人情不似黄花好，处处相逢一种香。
真州
李龙高（宋代）

仪真谁种满林梅，兵后危枝半草莱。
便使萧条君莫欢，也曾惯见太平来。
次韵梅花 其一
李之仪（宋代）

送腊迎春亦是常，独高梅蕊报年芳。
风来仿佛逢荀令，月下分年见寿阳。
开遍漫誇千种韵，天然别是一般香。
从今漏泄东君意，直到霜前菊蕊黄。
八月二十三夜梦中作
陆游（宋代）

道士上天鹤一只，老僧住庵云半间。去来尽向无心得，痴黠相除到处闲。

江山千里互明晦，鱼鸟十年相往还。高岩缥缈人不到，醉中为子题其颜。
吴中即事
释斯植（宋代）

世事交情浅，伤心独倚栏。
海云经雨重，秦树入秋残。
潮落吴天远，风生梦泽寒。
英雄千古地，回首是长安。
偈颂一百四十一首
释师范（宋代）

春色依依，花木芳菲。
满眼满耳，绝毫绝厘。
惟有子规知我意，一声声道不如归。
大雾行辰溪山中
费锡章（清代）

毒雾晓弥漫，腾腾气蒸釜。烟云复与会，有日不教吐。

层叠涌不复，自朝直至午。见地不见天，马上首恒俯。

初疑衣裳冷，著手湿如雨。渐觉头冬烘，涔涔类中蛊。

幸皆饱餐来，不然入肺腑。人生未阅历，但乐那知苦。

颇忆江南天，薄雾亦常睹。一叶摇轻舟，空濛指远浦。

最好梦回时，咿哑数声橹。
复以蟾砚归龚养正
范成大（宋代）

梦里何人歌式微，觉来石友在书帷。
郑环信美非吾宝，赵璧犹全任汝归。
渴水双蟾窥海阔，出云孤月照星稀。
好将自草三千牍，莫与昆蜉作钓矶。
眼儿媚（霜夜对月）
赵长卿（宋代）

一钩新月照西楼。清夜思悠悠。那堪更被，征鸿嘹唳，绊惹离愁。

那栏不语情如醉，都总寄眉头。从前只为，惜他伶俐，举措风流。
寿定叟弟 其一
张栻（宋代）

今年黄菊开花早，手撷芳新寿一杯。不用南阳三十斛，家山根蒂好栽培。
小园春日
林逋（宋代）

草烟横碧露华微，乘兴春园懒欲归。
聚散有情输蛱蝶，浅深无欲比蔷薇。
浮名莫惜千钟贵，急景须防百岁稀。
一事不堪身衣褐，且偷闲眼看芳菲。
岩桂
朱熹（宋代）

山中绿玉树，萧洒向秋深。小阁芬微度，书帷气欲侵。

披怀清露晓，遇赏夕岚阴。珍重王孙意，天涯泪满襟。
种麦后栽补桑柘至田家憩息
舒岳祥（宋代）

桑柘疏时补，篁茅密处删。
水边黄叶路，雨外夕阳山。
一鸟自啼足，两牛相对闲。
山翁留壁记，子丑话时艰。
金刚随机无尽颂·庄严净土分第十
释印肃（宋代）

昔日然灯所，见闻非我语。
方成授记因，达道超今古。
避贼书事十三首 其四
左纬（宋代）

贼来属初夏，逃去穷幽荒。山深松萝密，野旷草木长。

蟒蛇大如树，见我不忍伤。贼固不如蟒，害人无善良。
冬日返语溪舟中即景 其一
仰蘅（清代）

水落清溪一棹过，西风杨柳尽婆娑。野禽飞去斜阳外，惟有寒烟衰草多。
早春书局即事
梅尧臣（宋代）

蔷薇结旧蔓，夭桃种新红。
伤根桃不死，著架蔓依丛。
要以玩芳物，亦宁负春风。
谁念太行下，移谷学愚公。
送留君玉高云卿自江阴迁松江四绝 其三
陆文圭（元代）

老我卑枝甘伏鴳，羡君乔木又迁莺。清平官府无公事，分我丝莼一箸羹。
客至
张元凯（明代）

当年结客几人存，野外停骖落日昏。睥睨位高苏季子，浮沉宦薄窦王孙。

镃基不若乘时雨，刺绣何如倚市门。任是风云多变态，故人相见且开樽。
送僧
释重顯（宋代）

五色祥麟白月轮，乘时应不念离群。
松根石上未归日，谁看暮山飞断云。
谢芝峰交随惠茶
释智愚（宋代）

拣芽芳字出山南，真味那容取次参。
曾向松根烹瀑雪，至今齿颊尚余甘。
句
王元（唐代）

伴行惟瘦鹤，寻步入深云。（《赠廖融》，见《纪事》）
送仲庶待制知泽州
蔡襄（宋代）

十年台省献嘉谋，新总兵符镇上游。
琴有薰弦多舜俗，地连沙尾旧湘州。
江边行色船千丈，塞外威声马万头。
宣室夜谈思贾谊，未应乡国久迟留。
题陶穀邮亭图
唐肃（宋代）

紫凤檀槽绿发娼，玉堂见惯可寻常。
作歌未必肠能断，明日听歌更断肠。
烟火戏
瞿佑（元代）

天花无数月中开，五色祥云绕绛台。堕地忽惊星彩散，飞空频作雨声来。

怒撞玉斗翻晴雪，勇踏金轮起迅雷。更漏已深人渐散，闹干挑得綵灯回。
黑漆弩
张可久（元代）

想从一月秦邮住。笑我是不耕种村父。话醒吟酒不成欢，灯下怯云羞雨。

想梅花梦到孤山，又逐雪鸿南去。寨儿中燕侣莺俦，远望我认旗指处。
释老六言十首
刘克庄（宋代）

道家事颇恍惚，稗官书多诙谐。
帝居非若溷也，天上岂有厕哉。
入典剧署作
李待问（明代）

自许投身粤水边，病慵那得溷三铨。新恩喜值飞龙日，旧署惊三画鹤年。

未有涓埃酬圣主，敢将疏拙对时贤。东方更忆艰难计，每为除书一黯然。
风雨
黄溍（元代）

风雨忽如此，闭门方昼眠。故应为计拙，可复要人怜。

灯火羌村路，桑麻杜曲田。悠悠今视昔，把卷一茫然。
金堤客舍望南乐城
贺铸（宋代）

黄流漫涣浸城根，烟火依微日欲昏。
禾黍不登非政罪，居人犹得饱鱼飧。
悼妓东东
窦巩（唐代）

芳菲美艳不禁风，未到春残已坠红。

惟有侧轮车上铎，耳边长似叫东东。
缫车
邵定翁（宋代）

缫作缫车急急作，东家煮茧玉满镬，西家捲丝雪满篗。
汝家蚕迟犹未箔，小满已过枣花落。
夏叶食多银瓮薄，待得女缫渠已著。
懒妇儿，听禽言，一步落人后，百步输人先。
秋风寒，衣衫单。
绵
王梦应（宋代）

天锡公纯嘏，洵美且仁。
如南山之寿，展也大成。
从以孙子，绳其祖武。
邢太保玠征倭所赐上方剑歌
张笃庆（清代）

征倭复征倭，上将威已削。属国乞皇灵，出师赋六月。

援辽二十四将军，荀彘楼船未策勋。倭奴十万陆梁甚，萨水回戈崩阵云。

何人谬作求成计，临淮小侯下天际。紫泥封拜功不成，节旄辱国翻为戾。

太保登坛大出兵，黄扉授钺定专征。羽林健儿三十万，黏蝉平壤纷纵横。

赫赫天威自相假，骠骑将军大司马。玉铗神光领尚方，星文照耀从天下。

期净幺么溟海滨，谁知小丑肆尘氛。终然衄刃句骊地，败绩仍将露布闻。

赐剑英锋更何在，那堪大旆归东海。双龙惭愧返延津，湛卢赤土韬光彩。

朗咏诗人宝剑篇，丰城非复斗牛边。朅来雷焕久已死，留与吾家张茂先。

匣中隐隐白虹灭，黯黮无灵三尺铁。莫将神物遗子孙，厖凉冬杀悲金玦。
庚申夜作
张弼（明代）

懒守庚申夜，惟耽熟睡甜。三尸尔自诉，一念我何惭。

纳纳乾坤大，悠悠岁月淹。旧庐东海上，归计不须占。
内阁春帖子
夏竦（宋代）

银箭初传暖律延，微和渐扇物华妍。
彩幡红镂宜春字，永奉宸慈亿万年。
自出东郊插柳 其一
沈守正（明代）

绕溪越陌渐成行，自笑闲身为柳忙。安得好风兼好雨，催他踠地万条长。
执剑吕洞宾赞
释慧开（宋代）

露刃单提，行杀活令。
斩食嗔痴，群魔乞命。
夫是之谓，纯阳真人。
激浊扬清，摧邪显正。
迎风亭
朱景玄（唐代）

山雨留清气，溪飙送早凉。时回石门步，阶下碧云光。
五日不出户
姜特立（宋代）

五日不出户，门前枫叶丹。
清芬余橘柚，老色半林峦。
社燕知时去，昏鸦取势盘。
秋深多物色，应接未能安。
琵琶行
牛殳（唐代）

何人斸得一片木，三尺春冰五音足。一弹决破真珠囊，迸落金盘声断续。

飘飘飖飖寒丁丁，虫豸出蛰神鬼惊。秋鸿叫侣代云黑，猩猩夜啼蛮月明。

潏潏汩汩声不定，胡雏学汉语未正。若似长安月蚀时，满城敲鼓声噒噒。

青山飞起不压物，野水流来欲湿人。伤心忆得陈后主，春殿半酣细腰舞。

黄莺百舌正相呼，玉树后庭花带雨。二妃哭处山重重，二妃没后云溶溶。

夜深霜露锁空庙，零落一丛斑竹风。金谷园中草初绿，石崇一弄思归曲。

当时二十四友人，手把金杯听不足。又似贾客蜀道间，千铎万磬鸣空山。

未若此调呦呦兮啁啁，嘈嘈兮啾啾。引之于山，兽不能走。

吹之于水，鱼不能游。方知此艺不可有，人间万事凭双手。

若何为我再三弹，送却花前一尊酒。
德安道中
王赓言（清代）

尽日雨濛濛，人行翠霭中。山峦迷向背，村舍误西东。

水近鱼虾足，楼寒鸟雀空。岭南逢驿使，梅信已潜通。
潢河
赵彦珖（宋代）

潢河绕出郡城楼，楼枕潢南城上头。
天阔星连翼轸分，地长川带汉江流。
寿绍庆王守谨礼
阳枋（宋代）

燕寝凝香事自无，祝釐何用饮酴酥。
袴歌雪外暖传曲，社酒人间春满壶。
客到竞夸逢子晋，我来甚喜见夷吾。
摩围山下间摩诘，他日添归九老图。
明皇并辔图
宋无（元代）

三郎沉醉玉环随，不上金舆索马骑。老大独归南内里，风流无复并鞍时。
和赵茂嘉郎中双头芍药二首
辛弃疾（宋代）

当年负鼎去干汤，至味须参芍药芳。
岂是调羹双妙手，故教初发劝持觞。
赠师传郎
晁公溯（宋代）

盘石山深鸟相呼，常忧草木侵樵苏。
子孙存者亦牢落，安得上冢来鸿胪。
忆初起家声烜赫，翰林主人嗟莫及。
只今若使翁不亡，再试南宫期第一。
传郎十四如我长，骨骼已似能文章。
阿翁穿杨有旧箭，传乎勉力不可忘。
北高峰
郑潜（明代）

重寻六桥路，再上北高峰。俯见海潮立，遥怜秋雨空。

绝壁出危搆，乔林殷暮钟。披图一怀旧，杖屦何时同。
食笋时方正月 其二
袁宏道（明代）

縠水温风解冻时，家家馔得雪玻璃。凭将野意酬君子，饱食西窗读楚辞。
风雨渡杨子江
吴敬梓（清代）

几日秣陵住，扁舟东复东。浓云千树合，骤雨一江空。

往事随流水，吾生类转蓬。相逢湖海客，乡语尽难通。
水调歌头（次韵荷净亭小集）
汪卓（宋代）

落日水亭静，藕叶胜花香。时贤飞盖，松间喝道挟胡床。暑气林深不受，山色晚来逾好，顿觉酒尊凉。妙语发天籁，幽眇亦张皇。

射者中，弈者胜，兴悠长。佳人雪藕，更调冰水赛寒浆。惊饵游鱼深逝，带箭山禽高举，此话要商量。溪上采菱女，三五傍垂杨。
早玩雪梅有怀亲属
韩偓（唐代）

北陆候才变，南枝花已开。无人同怅望，把酒独裴回。

冻白雪为伴，寒香风是媒。何因逢越使，肠断谪仙才。
午睡
陆游（宋代）

风霜践残岁，我乃羁旅人。
如何得一室，床敷暖如春。
午枕挟小得，鼻息撼四邻。
心安了无梦，一扫想与因。
逡巡起颒面，览镜正幅巾。
聊呼蟹眼汤，瀹我玉色尘。
闻方孚若 其二
张侃（宋代）

忆昨家君出帅时，惟公英气少人知。要除五事心常在，费尽千言气不卑。

渺渺淮波纷棹楫，晶晶霜日照旌旗。论功未尽还知否，应有名贤为立碑。
送张天爵奉贺正旦表航海赴都 其三
袁华（明代）

耽耽双阙起中心，缭绕红云黼扆傍。麟史己书王正月，凤函初扆帝封章。

殿头杨柳黄于鹄，海子鴐鹅白似霜。拜赐君恩归佐郡，锦衣光彩照高堂。
次鲁源先生韵裁答宗志
马梦吉（明代）

抱疴归来思渺然，故园朋旧意堪怜。十年问学寻真谛，半夜论心得妙传。

吾道本来无障翳，俗情空自混风烟。凭君指点江门路，活水源头便现前。
沁园春·梦孚若
刘克庄（宋代）

何处相逢，登宝钗楼，访铜雀台。唤厨人斫就，东溟鲸脍，圉人呈罢，西极龙媒。天下英雄，使君与操，余子谁堪共酒杯。车千乘，载燕南赵北，剑客奇才。
饮酣画鼓如雷。谁信被晨鸡轻唤回。叹年光过尽，功名未立，书生老去，机会方来。使李将军，遇高皇帝，万户侯何足道哉。披衣起，但凄凉感旧，慷慨生哀。(画鼓 一作：鼻息)
颂古九十八首
释印肃（宋代）

东西南北，通彻交过。
悟者清凉，迷者大祸。
随流入流，法真不堕。
若未全提，谁敢担何。
陈子厚送韶鸭将以七绝因次其韵
吴芾（宋代）

朝朝两两下平沙，添得湖中景趣嘉。
碧卵从今生育去，便堪装点作渔家。
咏南山诸胜 狮子峰
杨杰（宋代）

岩风壮威猛，晴雷隐哮吼。无心露爪牙，百兽自奔走。
江行杂咏十首 其八 孤屿
陈恭尹（清代）

孤屿能高下，长江与吐吞。小如园囿物，深作海潮门。

雷电生晴昼，鱼龙聚石根。往来舟不泊，心怯怒涛奔。
分题得秋浦孤帆送友人
金幼孜（明代）

疾风吹人寒，清霜肃天宇。澄河浩漫漫，抽帆上秋浦。

汎汎淩雄涛，摇摇转孤屿。川途坐超忽，飘飖惊鸿翥。

舟子誇利涉，中流喧笑语。谁识倚篷人，恋阙时延伫。
古庙折碑图
大欣（元代）

古庙残碑野水村，行人回首暗消魂。遥天何许孤云没，不尽青山万马奔。
王乔
释元肇（宋代）

弃世还如弃屣轻，玉箫吹彻月分明。许由不受尧天下，却道风瓢树有声。
陪程元诏文彧李久善游汉州天宁元诏有诗见遗
郭印（宋代）

四海岂无兄弟亲，气合行须同父母。
相逢坐语忽移时，不觉朝餐辄过午。
品评人物妙雌黄，议论邦家人覼缕。
危言齰舌久自吞，幽愤填膺欣欲吐。
字字珠玑落齿牙，篇篇锦绣裁胸腑。
已惊大敌森戈矛，端笑羸师卧旗鼓。
怜君风韵过诸王，顾我才情非小杜。
何当再访南归僧，不耻更问西来祖。
欲登塔级挽晴云，更试茶瓯泼新乳。
平生识面有千百，屈指论心无四五。
偶然流水遇知音，为抱焦桐弄宫羽。
晓望华清宫
王建（唐代）

晓来楼阁更鲜明，日出阑干见鹿行。

武帝自知身不死，看修玉殿号长生。
卫尉邵少卿挽词二首 其二
梅尧臣（宋代）

买得吴门宅，归来自种花。春风未歌彻，东岱已魂赊。

昔作千年调，今为一日嗟。人将镌美德，磨石取江沙。
隐求斋
项安世（宋代）

种桑不撩寒，莳粟长苦饥。
饥寒从古有，但使愿无违。
开元寺东池早春
白居易（唐代）

池水暖温暾，水清波潋滟。簇簇青泥中，新蒲叶如剑。

梅房小白青，柳彩轻黄染。顺气草熏熏，适情鸥泛泛。

旧游成梦寐，往事随阳焱。芳物感幽怀，一动平生念。
同邑有友人过访寓舍授以二诗依韵答之 其二
李元鼎（明代）

时艰未易赋岩阿，采采芙蓉覆短蓑。话到家山稽客远，帆吹桑海故人过。

潭深钴鉧啼元豹，月落潇湘冷翠蛾。望望枌榆堪结社，扁舟何日醉烟萝。
浪淘沙 春昼
陈星垣（清代）

迟日满窗纱。鹦语无哗。小廊春色故秾些。瘦尽炉烟人倦午，帘影当花。

绣幕捲朱霞。认取天涯。几时芳草夕阳斜。燕子可怜飞缓缓，归去谁家。
杂咏四绝 其一
李之仪（宋代）

人间所乐宁过此，一事都无有俸钱。更向丰年观割稻，须知身是地行仙。
岁幕还家
于邺（唐代）

东西流不驻，白日与车轮。
残雪半成水，微风应欲春。
几经他国岁，已减故乡人。
回首长安道，十年空苦辛。
上大蒙笼
黄庭坚（宋代）

黄雾冥冥小石门，苔衣草路无人迹。
苦竹参天大石门，虎迒兔蹊聊倚息。
阴风搜林山鬼啸，千丈寒藤绕崩石。
清风源里有人家，牛羊在山亦桑麻。
向来陆梁嫚官府，试呼使前问其故。
衣冠汉仪民父子，吏曹扰之至如此。
穷乡有米无食盐，今日有田无米食。
但愿官清不爱钱，长养儿孙听驱使。
四皓庙
李商隐（唐代）

本为留侯慕赤松，汉庭方识紫芝翁。

萧何只解追韩信，岂得虚当第一功。
寄题朱推官行斋
丘葵（宋代）

万紫千红转眼非，高斋惟与竹相宜。
自从出地有清节，直至参天无曲枝。
六月高标寒凛凛，三冬秀色绿猗猗。
此君妙处无心得，道在虚中人不知。
辞相府（时蒙堂帖追赴阙）
黄滔（唐代）

从汉至唐分五州，谁为将相作诸侯。闽江似镜正堪恋，

秦客如蓬难久留。匹马忍辞藩屏去，小才宁副庙堂求。

今朝拜别幡幢下，双泪如珠滴不休。
总司官饯董少卿
曾协（宋代）

蚤闻天诏下江津，元是君王自赏音。
阔步稳登霄汉路，借留难副士民心。
缓歌共有留连意，别酒休辞潋滟斟。
三节踵来公去后，空余离恨一江深。
庆老石帆庵
李邴（宋代）

鹑作衣裳铁作肝，老将身事付寒岩。
诸天香积犹多供，百鸟山花已罢衔。
定起水沉和月冷，诗成冰彩敌云缄。
山头画舸谁安楫，我欲看公使石帆。
七言诗
繁钦（魏晋）

阴云起兮白雪飘。